Узым зимыушъомбгъуным пае — Адыгэ макъ\nУзым зимыушъомбгъуным пае\nРедактор 14.10.2020 14.10.2020 КЪЭБАРЫКlЭХЭР\nКоронавирусым земыгъэушъом­бгъу­гъэным пае щапIэхэм яуплъэкIун Iофхэр Адыгеим щылъагъэкIуатэх.\nМыекъопэ къэлэ администрацием зэхищэгъэ комиссием хэтхэр бэмы­шIэу Къэзэкъ бэдзэркIэ за­джэхэрэм щыIагъэх, эпидемием пэшIуекIорэ Iофтхьа­бзэхэр зэрэщагъэцакIэхэрэм зыщагъэгъозагъ.\nКомиссием хэхьагъэх предпринимательствэмрэ гъэфедэкIо бэдзэрымрэ я ГъэIорышIапIэрэ къалэу Мыекъуапэ ошIэ-дэмышIэ IофхэмкIэ и ГъэIорышIапIэрэ ялIыкIохэр.\nБэдзэрым Iоф щызышIэхэрэмрэ щэфакIо къа­кIохэрэмрэ нэгу Iухъохэр зэрагъэфедэхэрэр ары анахьэу зылъыплъагъэхэр. ПредпринимательствэмкIэ къэлэ ГъэIорышIапIэм къызэрэщаIуагъэмкIэ, инспекторхэм щыкIагъэу къыхагъэщыгъэхэр араIох. Ащ нэмыкIэу зэшIуахын фаехэр бэдзэрым ипащэхэми, сатыушIхэу мыщ щылажьэхэрэми агурагъэIуагъэх.\nУплъэкIуакIохэм къызэраIуагъэмкIэ, нахьыбэмэ ищыкIэгъэ шапхъэхэр агъэцакIэх: щакIохэм маскэхэр аIулъых, Iалъэхэри апылъых, къяуалIэхэрэри зызэраухъумэщт пкъыгъохэр амыгъэфедэхэу щапIэхэм къа­чIагъахьэхэрэп. Укъоныгъэу къыхагъэщыгъэхэри охътэ благъэм дагъэзыжьыщтых. Ар зымышIэхэрэм административнэ пшъэдэкIыжь арагъэхьыщт.\nКоронавирусым зызыщиушъомбгъурэ лъэхъаным мыщ фэдэ шапхъэхэр арых зэкIэми агъэцэкIэнхэу щытхэр: щэпIэ чIэхьагъум узыр зыгъэкIодыщт пкъыгъохэр тетынхэ фае, Iоф щызышIэхэрэм яплъырыгъэ мафэ къэс ашынэу щыт, зызэраухъумэщтхэр щылажьэхэрэми, къяуалIэхэрэми агъэфедэнхэ, щапIэхэр дэгъоу атхьакIы зэпытынхэ фае, зэпэчыжьэу зэрэщытыщтхэ гъэтхъыгъэхэр джэхашъохэм атетынхэу щыт, нэмыкI пэшIорыгъэшъ Iофыгъохэри.\nМыекъуапэ иадминистрацие ипресс-къулыкъу къызэритырэмкIэ, пандемием илъэхъан Мыекъуапэ чIыпIэ 5863-рэ щауплъэкIугъ, укъоныгъэ 725-рэ къыхагъэщыгъ, ахэм ащыщэу 682-р лъэтемытэу дагъэзыжьыгъ. УплъэкIунхэм язэфэхьысыжьхэмкIэ административнэ пшъэдэкIыжь арагъэхьыным фэгъэхьыгъэ протокол 45-рэ зэхагъэуцуагъ (тхылъхэр хьыкумыр ахэплъэнэу агъэхьыгъэх).\nГъэсэныгъэм иучреждениехэу республикэм итхэм коронавирусыр къызлъыIэсыгъэхэр джыри къащыха­гъэщых.\nАр япшъэрылъэу муниципальнэ гъэ­псыкIэ зиIэ псэу­пIэ пстэуми яеджапIэхэм пчэдыжь къэс кIэлэцIыкIухэми, кIэлэегъаджэхэми чIэхьапIэм яплъырыгъэ щауплъэкIу, япсауныгъэ изытет щызэрагъашIэ.\n— Роспотребнадзорым къыгъэнэфэгъэ шапхъэхэр дэх имыIэу бгъэцакIэхэ зыхъукIэ ары ныIэп гъэсэныгъэм иучреждениехэм непэрэ мафэм къэуцугъэ пшъэрылъым унаIэ щатетын зыплъэкIыщтыр. Жьым иукъэбзын, пстэуми яплъырыгъэ иуплъэкIун, къэбзэныгъэм ишапхъэхэм ягъэцэкIэн — мы зэпстэури районым иеджапIэхэмрэ икIэлэцIыкIу IыгъыпIэхэмрэ шIокI зимыIэ Iофтхьабзэхэу ащызэрахьэхэрэр арых. Районым щыпсэухэрэми тялъэIу тищынэгъончъагъэ фэдгъэIорышIэрэ Iофым яIахь къыхалъхьанэу!\n— къыфэджэ Кощхьэблэ районэу гъэсэныгъэм иучреж­дениехэм зэпахырэ узыр къызщыхамыгъэщыгъэм иадминистрацие.\nПредыдущая ЛIыхъужъныгъэу зэрихьагъэр ныбжьыкIэхэм арагъашIэ\nСледущая ЯшIэныгъэхэм ахагъэхъощт, программэм игъэхьазырыни хэлэжьэщтых